Interesi najmoćnijih svjetskih sila, u prvom redu Sjedinjenih Američkih Država i Rusije, sve snažnije se sudaraju i u našem dvorištu. Hrvatska kao snažan partner SAD-a i članica NATO-a i Europske unije, jasno je odabrala svoju stranu. Vlada Andreja Plenkovića otvoreno je proturuski orijentirana, a i predsjednica Kolinda Grabar Kitarović, koja je s poljskim kolegom Andrzejom Dudom pokrenula Inicijativu triju mora, pokazala je da je izrazito proamerički orijentirana. Kakvo je stanje na području Balkana, tko od velikih sila i gdje traži svoje interese, za tportal analizirao je Krševan Antun Dujmović s Instituta za razvoj i međunarodne odnose

No u današnjem policentričnom svijetu ništa nije potpuno crno ili bijelo. Slučaj propasti Agrokora , najveće domaće kompanije koja upravo najveća dugovanja ima prema ruskim bankama u državnom vlasništvu, pokazuje kako prijetnje nisu jednoznačne. U tom slučaju prilično je bila jasna strategija prema kojoj se Kremlj spremao posredno ovladati velikim dijelom hrvatskoga gospodarstva. Hrvatska kao nejaka članica NATO-a i Europske unije idealna je meta na kojoj je Rusija mogla pokazati svoju snagu. Takav scenarij neprijateljskog preuzimanja je zaustavljen, ali prijetnja nije u potpunosti otklonjena.

'Plin koji bi dolazio na Krk ne bi bio namijenjen Hrvatskoj jer naša zemlja već sada oko 60 posto potreba zadovoljava iz vlastite proizvodnje. To je plin koji bi trebao ići za srednjoeuropsko tržište do Ukrajine, kako bi se smanjio ruski utjecaj na te zemlje. Iako postoji ekonomski interes jer Amerikanci koji guraju projekt žele zaraditi, tu su prisutni i veliki politički i geostrateški interesi', naglasio je Dujmović, koji smatra da je interes Hrvatske da se LNG na Krku izgradi jer bismo tako postali energetsko čvorište.

Prostor bivše Jugoslavije istočno od Hrvatske nalazi se izvan Europske unije i NATO-a i tu Rusija nastoji ostvariti svoj utjecaj. Tek nedavno je Crna Gora postala članicom NATO-a, što je izazvalo veliki nemir i prosvjede u Moskvi. Neupućeni su se rugali snazi crnogorske vojske i sposobnosti da ojača NATO, ali je boljim poznavateljima situacije bilo jasno da je riječ o geostrateškom potezu zatvaranja prilaza Rusije Jadranu jer su sada sve zemlje koje imaju izlaz na to more članice NATO-a.

'Nisu povukli ambasadora te su i dalje prisutni u zemlji iako su dali preporuku svojim građanima da ne putuju na odmor u Crnu Goru, što se zaista odrazilo na broju ruskih turista', rekao je Dujmović. No imaju građane koji žive u Crnoj Gori, svoje škole, a i veliki su investitori u hotel i u svom vlasništvu drže brojna zemljišta uz obalu.

Dujmović kaže da su Rusi ulagali proteste zbog ulaska Crne Gore u NATO , ali ne može se ipak reći da je bilo otvorenih prijetnji kao što je to slučaj kada Ukrajina i Gruzija iskazuju takve ambicije.

'Spriječeni su da stave klin na području od Portugala do Grčke koje kontrolira NATO', smatra stručnjak s Instituta za razvoj i međunarodne odnose.

No glavna igra na Balkanu se trenutno odvija u Makedoniji koja je jako važna. Dokazana je umiješanost srpskih službi u pokušaj VMRO-a da zadrži vlasti unatoč rezultatima izbora prilikom upada prosvjednika u Sobranje, kada su i istučeni neki zastupnici. Aktualni socijaldemokratski premijer Zoran Zaev, koji je u upadu u Sobranje također dobio batine , otvoreno je prozapadnjački, a američka administracija najavila je novi angažman na rješavanju problema imena kako bi se deblokirao put Makedonije u EU i NATO, što je VMRO u potpunosti bio zanemario.

'Zapravo, jedino na Balkanu među albanskim stanovništvom nema ruskog utjecaja. Čak i u Hrvatskoj imamo dio akademske zajednice koja se zalaže za osnaživanje veza s Rusijom. Albanci su nepodijeljeno američki saveznici i tu imaju otvorenu podršku američke administracije', naveo je Dujmović.

No u aktualnoj situaciji je, nastavlja, zanimljiva je Slovenija koja održava iznimno bliske veze s Rusijom. Bit će interesantno pratiti što će biti s arbitražom i hoće li se nekako Rusija pokušati ubaciti u igru da iskoristi pristup otvorenom moru koji je Ljubljana dobila presudom Arbitražnog suda koju Hrvatska ne priznaje. U BiH Europska unija gura zemlju u naručje Rusiji koja je zapravo jedini partner Republike Srpske. Velike sile pokušavat će širiti utjecaj i dalje, ali to je puno širi sraz i vodi se od Crnog mora, sjeverne i istočne Europe do Kavkaza, Sirije i dalje.

Sraz SAD-a i Rusije je jedan asimetrični sukob. Nije tajna, kaže, da pobunjenici u Ukrajini ne bi imali uspjeha bez podrške Rusije. S druge strane, instruktori NATO-a dolaze u Ukrajinu obučavati regularne vladine snage.

'Čudna je situacija da se preko nišana gledaju američki i ruski vojnici, to nismo vidjeli od Hladnog rata', rekao nam je Dujmović koji je Ukrajinu označio kako glavnu neuralgičnu točku. No tu su i Moldavija i Nagorno Karabah kao trajna žarišta.